# PROTOKOL HODNOCENÍ BAKALÁŘSKÉ PRÁCE

### POSUDEK VEDOUCÍHO

JMÉNO STUDENTA:Filip Molnár

NÁZEV PRÁCE: Kultura protestu v ČR

HODNOTIL (u externích vedoucích uveďte též adresu a funkci ve firmě): Ľubomír Lupták

1. **CÍL PRÁCE (jaký byl a do jaké míry byl naplněn)**

Autor sa vo svojej práci snaží charakterizovať špecifiká súčasnej kultúry protestu v Českej republike a poskytnúť vysvetlenie fungovania vybraných protestných organizácií, ktoré v Českej republike operujú. Cieľ sa podarilo s istými výhradami naplniť.

1. **OBSAHOVÉ ZPRACOVÁNÍ (náročnost, tvůrčí přístup, proporcionalita vlastní práce, vhodnost příloh)**

Autor si zvolil mimoriadne zaujímavú, spoločensky závažnú a originálnu tému. Svoje uchopenie kultúry protestu ukotvuje primárne v diele Radima Maradu, ktoré sa snaží skĺbiť so štúdiami občianskeho aktivizmu, ktoré prezentoval Ondřej Císař. Hoci sa načrtnutý konceptuálny aparát javí ako dostatočný, pri jeho aplikácii v empirických častiach práce sa autor miestami skĺzava do sféry formalistických opisov bez väčšej pridanej hodnoty a niektoré aspekty kultúry protestu, ktoré sú dôležité pre jeho vlastné vymedzenie, bez ďalšieho vysvetlenia vynecháva: predovšetkým čo sa týka uchopenia aktérskej roviny, kde sa autor spolieha výlučne na sekundárnu literatúru. Problém formalizmu, ktorý ide naprieč celou praktickou časťou práce, môže byť spôsobený aj tým, že autor nevenuje priestor vymedzeniu postupov konštrukcie ani interpretácie dát. Namiesto systematického mapovania českej kultúry protestu tak autor nakoniec prezentuje skôr fragmentovaný súbor opisov ilustratívneho charakteru, rezignujúc na snahu o vyvodenie a testovanie jasných záverov a abstrahovanie empirických dát do podoby modelov alebo typov. Autorská invencia sa tak prejavuje skôr v sporadických a skôr normatívne než analyticky orientovaných komentároch, ktoré vkladá do svojich opisov, ale ktoré bez spomínanej systematizácie nemôžu mať iný ako anekdotický charakter. Práci by výrazne prospela intenzívna práca na operacionalizácii, rigoróznejšie postupy pri konštrukcii a interpretácii dát a hlbšie premyslenie generalizácií, ktoré by sa na základe týchto dát dali vo vzťahu k českej kultúre protestu vyvodiť.

1. **FORMÁLNÍ ÚPRAVA (jazykový projev, kvalita citací a používané literatury, grafická úprava)**

Predkladaný text spĺňa formálne požiadavky kladené na bakalárske práce. Text je napísaný živým, vyspelým štýlom, je prehľadne štruktúrovaný a referenčný systém je v poriadku. Objem štylistických prehmatov a preklepov je na prijateľnej úrovni.

1. **STRUČNÝ CELKOVÝ KOMENTÁŘ (silné a slabé stránky práce, zdůvodnění hodnocení)**

Práca v niektorých momentoch pôsobí ako šitá horúcou ihlou, písaná narýchlo, čo by mohlo byť príčinou jej povrchnosti a neusporiadanosti. Škoda, že sa autor rozhodol prácu nekonzultovať a spracovával ju samostatne, som si istý, že by sa v opačnom prípade mnohé z nedostatkov dali veľmi jednoducho odstrániť.

1. **OTÁZKY A PŘIPOMÍNKY URČENÉ K ROZPRAVĚ PŘI OBHAJOBĚ**

Autor by sa mohol pokúsiť objasniť základné špecifiká českej kultúry protestu a identifikovať základné typy protestných hnutí a aktivít, ktoré sa v tomto kontexte vyskytujú.

1. **NAVRHOVANÁ ZNÁMKA**

Navrhujem prácu hodnotiť ako „veľmi dobrú“, v prípade vynikajúcej obhajoby ako „výbornú“.

Datum: Podpis: